2. ปัจจัยความเสี่ยง

ความเสี่ยงอันเกิดจากการพึ่งพาลูกค้ารายใหญ่

บริษัทฯ มีลูกค้ารายใหญ่ 3 ราย ได้แก่ บริษัท สหพัฒนพิบูล จำกัด (มหาชน) บริษัท ไอ.ซี.ซี.
อินเตอร์เนชั่นแนล จำกัด (มหาชน) และกลุ่มปูนซิเมนต์ไทย ซึ่งมีสัดส่วนรวมทั้งหมดเป็น 41.6 %
ของรายได้ทั้งหมด

ในสภาวะการแข่งขันปัจจุบัน บริษัทฯ มีโอกาสสูญเสียลูกค้าดังกล่าว
หรืออาจสูญเสียรายได้บางส่วนจากลูกค้าเหล่านี้
ซึ่งอาจจะกระทบต่อผลการดำเนินงานและรายได้ของบริษัทฯ

อย่างไรก็ตาม ลูกค้ารายใหญ่ทั้ง 3 ราย เป็นลูกค้าของบริษัทฯ มาเป็นเวลานานกว่า 20 ปี
อีกทั้งบริษัทฯ ยังคงมุ่งมั่นในการพัฒนาคุณภาพของงานและบริการต่อลูกค้าอย่างต่อเนื่อง บริษัทฯ
เชื่อมั่นว่าลูกค้ารายใหญ่ทั้ง 3 รายนี้ จะยังคงให้ความไว้วางใจและใช้บริการของบริษัทฯ
ต่อไปในอนาคต

ความเสี่ยงจากความไม่แน่นอนของสภาวะเศรษฐกิจ

จากสภาวะวิกฤตเศรษฐกิจโลก ประกอบกับปัญหาทางการเมืองภายในประเทศ ที่ยังไม่คลี่คลาย
ส่งผลต่อความมั่นใจของผู้บริโภคและภาคธุรกิจภายในประเทศ
ซึ่งอาจทำให้ลูกค้าบางรายลดงบประมาณในการทำโฆษณาและประชาสัมพันธ์
เนื่องจากเป็นต้นทุนที่ลดง่าย ซึ่งจะส่งผลกระทบโดยตรงต่อรายได้ของบริษัทฯ

ความเสี่ยงอันเกิดจากการหาบุคลากรที่มีความชำนาญเฉพาะด้าน

ธุรกิจโฆษณาเป็นธุรกิจที่มีข้อจำกัดในเรื่องของการพึ่งพากำลังมันสมองและทักษะของคนเป็นทรัพยากรหลัก
ซึ่งบุคลากรที่มีความชำนาญและความสามารถเป็นพิเศษทางด้านความคิดสร้างสรรค์และการวางแผนการสื่อสารนั้น
นับว่ามีจำนวนค่อนข้างจำกัด

ดังนั้น บริษัทฯ จึงมุ่งเน้นในการพัฒนาศักยภาพของทีมงานในทุกแผนกและทุกระดับ
ด้วยการจัดอบรมพนักงานอย่างต่อเนื่อง เพื่อเสริมสร้างขีดความสามารถ
รวมไปถึงการเพิ่มพูนความรู้ใหม่ ๆ สำหรับการบริหารงานและการบริหารลูกค้า
เพื่อให้เกิดประสิทธิภาพและประสิทธิผลสูงสุด
โดยให้ความสำคัญกับการวางแผนงานกลยุทธ์ทางการสื่อสาร
การคิดเชิงสร้างสรรค์ในทุกขั้นตอนของการทำงาน และการรับมือกับตลาดและสื่อยุคใหม่

บริษัทฯ ได้มีการทบทวนเปรียบเทียบผลตอบแทนและสวัสดิการพนักงานทั้งภายในและกับคู่แข่ง
รวมถึงการจัดกิจกรรม สันทนาการภายในบริษัทฯ อย่างต่อเนื่อง อีกทั้งยังมีการสำรวจความคิดเห็น
และความ
พึงพอใจของพนักงานอย่างสม่ำเสมอ
เพื่อให้มั่นใจว่าพนักงานทำงานอย่างมีความสุขและได้รับผลตอบแทนอย่างเหมาะสม

ความเสี่ยงอันเกิดจากการเปลี่ยนแปลงนโยบายของลูกค้าในระดับโลกและภูมิภาค

ในปัจจุบัน ลูกค้าระดับโลกและภูมิภาค มีแนวโน้มที่จะใช้เครือข่ายบริษัทโฆษณาเดียวกัน
ทั้งนี้เพื่อให้การสื่อสารในทุกประเทศมีทิศทางเดียวกัน
อีกทั้งยังเป็นการง่ายต่อการติดต่อและร่วมมือภายในเครือข่ายบริษัทโฆษณานั้น ๆ โดยการที่บริษัทฯ
ทำสัญญาทางการค้ากับดีดีบี เวิลด์ไวด์ นั้น ทำให้บริษัทฯ
มีลูกค้าในระดับโลกและระดับภูมิภาคเพิ่มมากขึ้น
อย่างไรก็ตามถ้าหากลูกค้าในระดับโลกหรือภูมิภาคมีนโยบายเลิกสัญญากับบริษัทในเครือข่ายดีดีบีทั้งหมด
จะส่งผลกระทบทำให้บริษัทฯ สูญเสียรายได้ลงอย่างหลีกเลี่ยงไม่ได้

ความเสี่ยงจากการลงทุน

บริษัทฯ ร่วมลงทุนในกิจการของบริษัทในกลุ่มที่ดำเนินธุรกิจประเภทเดียวกัน
รวมทั้งกระจายไปในธุรกิจอื่นที่เกี่ยวเนื่องกันหรือเอื้อประโยชน์ต่อกัน
รวมทั้งเป็นการลงทุนเพื่อกระจายความเสี่ยง
ถึงแม้โครงสร้างการถือหุ้นในบางบริษัทที่ร่วมลงทุนจะถือหุ้นในลักษณะไขว้กันหรือย้อนกลับกัน
แต่บริษัทฯ ก็ไม่มีอำนาจควบคุมกิจการในบริษัทที่ลงทุน
การบริหารงานของบริษัทดังกล่าวขึ้นอยู่กับคณะกรรมการของแต่ละบริษัทในการบริหารและตัดสินใจ

บริษัทฯ ได้รับผลตอบแทนจากการลงทุนในรูปของเงินปันผล กรณีบริษัทใดประสบผลขาดทุน บริษัทฯ
ก็มีการตั้งค่าเผื่อผลขาดทุนจากการด้อยค่าในเงินลงทุนไว้ในงบกำไรขาดทุนของบริษัทฯ

ความเสี่ยงทางด้านอัตราดอกเบี้ย

ความเสี่ยงทางด้านอัตราดอกเบี้ยเกิดขึ้นจากการเปลี่ยนแปลงอัตราดอกเบี้ยในตลาดอันจะมีผลกระทบต่อดอกเบี้ยรับและดอกเบี้ยจ่าย
และกระแสเงินสดในปีปัจจุบันและในอนาคต

ณ วันที่ 31 ธันวาคม 2551 บริษัทฯ
ไม่มีเงินกู้ยืมหรือหนี้สินที่ต้องจ่ายดอกเบี้ยเป็นจำนวนเงินที่มีสาระสำคัญ ดังนั้นปัจจุบันบริษัทฯ
จึงไม่มีความเสี่ยงเกี่ยวกับการเปลี่ยนแปลงของอัตราดอกเบี้ยที่เป็นนัยสำคัญ

ความเสี่ยงด้านการให้สินเชื่อ

บริษัทฯ มีนโยบายการให้สินเชื่ออย่างระมัดระวัง โดยมีการทำสัญญาหรือเอกสารรับรอง
ในการให้สินเชื่อต่าง ๆ อีกทั้งยังมีการติดตามการชำระเงินของลูกหนี้การค้าอย่างใกล้ชิด
จึงคาดว่าจะไม่ได้รับความเสียหายอย่างเป็นสาระสำคัญจากการติดตามและเรียกเก็0บหนี้